text: Et la pucele s'est levée
   Qui noblement fu acesmée;
   Mais, ainçois k'acesmée fust
   Ne que de son lit se meüst,
   Vinrent à li ses [trois] puceles
   Si effréées comme celes
   Qui cuidoient estre honnies
   Dou roi Carmant et mal baillies ;
   Car Clarmondine leur conta
   La chose si com ele va
   PageV01P105
   Qu'ele n'i a riens oublié ;
   Car bien cuidoit, par verité,
   Que ce que il dit li avoit
   Fust voirs, ensement le créoit.
   Celes dient que le vorront
   Veöir, et sa parole orront.
   Et Clarmondine leur a dit
   K'ainc si courtois de lui ne vit,
   Plus sage, ne plus bel parlant,
   Ne plus bel, ne plus avenant.
   Forment plus as trois damoiseles
   Quant entendirent les nouveles
   Que Clarmondine dit leur a.
   Chascune d'eles bien cuida
   Que ce fust toute verité
   Que ele leur avoit conté.
   S'en sont auques rassouagies ;
   Et, quant furent apareillies,
   Trestoutes IIII sont issues
   Fors de la chambre, et sont venues
   Enz ou praël, là où séoit
   Cil qui amours saisi avoit,
   Et cele enz ou praël entra
   Cui amours aussi saisie a :
   Ses puceles furent o li.
   Et Cléomadès sus sailli ;
   Liez est de ce que venir voit
   Cele qui tout son cuer avoit.
  